প্রশ্ন (৩৪/১৯৪) : মীলাদ শরীফ সম্পর্কে নিম্নোক্ত হাদীছটি  ولما تم من حمله صلى الله عليه وسلم تعة أشهر ... وأخذها المخاض فولدته صلى الله عليه وسلم نورا يتلأ لأسناه-   কি ছহীহ? কখন, কিভাবে ও কার মাধ্যমে মীলাদের প্রচলন ঘটে? কিয়ামের মাধ্যমে রাসূলুল্লাহ (ছাঃ)-কে সালাম দেওয়ার প্রচলন কবে, কিভাবে থেকে শুরু হয়? মা আমেনার প্রসবকালে মারিয়ম, আসিয়া, হাজেরা (আঃ) সকলে দুনিয়ায় নেমে এসে সবার অলক্ষ্যে ধাত্রীর কাজ করেন- এটা কি কোন হাদীছ?  -আবূ আব্দুল্লাহ  সিলেট।  উত্তর : উপরের কথাগুলি কোন হাদীছ নয়। এগুলির রচয়িতা হলেন মাওলিদুন্নবী বইয়ের লেখক মদীনার একজন শাফেঈ মুফতী ইমাম জাফর আল-বারযানজী (মৃঃ ১১৭৭ হিঃ/১৭৬৪ খৃঃ)। উক্ত বইয়ে তিনি মা আমেনার প্রসবকালে আসিয়া, মারিয়াম প্রমুখের আগমন ইত্যাদি যেসব কথা লিখেছেন, এগুলি ভিত্তিহীন কল্পকথা মাত্র। ইরাকের এরবল প্রদেশের গবর্ণর আবু সাঈদ মুযাফফরুদ্দীন কুকুবুরী কর্তক সর্বপ্রথম ৬০৪ হিঃ মতান্তরে ৬২৫ হিজরী সনে মীলাদের প্রচলন হয়। আলেমদের মধ্যে তাকে এর ব্যাপারে সাহায্য করেন আবুল খাত্ত্বাব ওমর বিন দেহিইয়া। তিনি মীলাদের পক্ষে আততানভীর ফী মাওলিদিস সিরাজিল মুনীর নামে একটি বই লিখে গভর্ণরকে উপহার দেন এবং বিনিময়ে এক হাযার স্বর্ণমুদ্রা বখশিষ পান। মীলাদ আবিষ্কারের প্রায় একশ বছর পরে ক্বিয়াম আবিষ্কার হয় (দ্রঃ মীলাদ প্রসঙ্গ ৬-৮)। রাসূলের জীবদ্দশাতেই ইসলাম পূর্ণতা লাভ করেছে। তাঁর মৃত্যুর পরে ধর্মের নামে যা কিছুই চালু করা হউক, সবই বিদআত। যার পরিণাম জাহান্নাম (মুত্তাফাক্ব আলাইহ, মিশকাত হা/১৪০; নাসাঈ হা/১৫৭৯)।